
A település és a sport kapcsolatrendszere: Füzesgyarmat példája

Dolgozatomban a település és a sport kapcsolatrendszerét vizsgálom. Kutatási területem Füzesgyarmat. Tanulmányom Tóth József tetraéder modelljének felhasználásával készítettem el. A modell szerint a települést négy szféra határozza meg, ezek a természeti-, társadalmi-, gazdasági- és infrastrukturális szférák. A modell azt mutatja, hogy az egyes szférák rendkívül szoros és elválaszthatatlan kapcsolatban állnak egymással, és azok élein kölcsönhatások figyelhetőek meg. Az említett tények figyelembevételével, a tanulmány célja ezen szférák közötti kapcsolatrendszer feltárása. Munkám során vizsgáltam a város és a sport kapcsolatát az egyes szférák vonatkozásában, továbbá tanulmányoztam a különböző szférák közötti kölcsönhatások összefüggéseit. A dolgozatban felhasznált és elemzett adatok jelentős részét a helyi önkormányzat, valamint a helyi sportszervezetek, sportegyesületek és a különböző sportlétesítmények üzemeltetői és fenntartói bocsájtották rendelkezésemre.



